Եկատերինա Շչեպկինա

Եկատերինա Նիկոլաևնա Շչեպկինա (, ), ռուս գրող, պատմաբան և մանկավարժ։ Շչեպկինան համարվում է Ռուսաստանում առաջին ֆեմինիստներից մեկը։ Առաջին ռուսական հեղափոխության ժամանակ եղել է Կանանց իրավահավասարության միության Սանկտ Պետերբուրգի մասնաճյուղի անդամ, Սանկտ Պետերբուրգից կանանց իրավահավասարության միության կենտրոնական բյուրոյի անդամ, այնուհետև` կանանց իրավահավասարության ռուսական լիգայի ակտիվ անդամ, որտեղ գլխավորել է քարոզչական հանձնաժողովը։

Կենսագրություն  
Եկատերինա Նիկոլաևնան ծնվել է 1854 թվականին։ Մոսկվայում հաճախել է պրոֆեսոր Գերեի կանանց բարձրագույն դասընթացներին, այնուհետև պատմություն է դասավանդել Սարատովում և Մոսկվայում։ 1880-1882 թվականներին պրոֆեսոր Բեստուժև-Ռյումինի ղեկավարությամբ զբաղվել է պատմության ուսումնասիրությամբ։ 1895-1896 և 1898-1899 թվականներին Սանկտ Պետերբուրգի կանանց բարձրագույն դասընթացներում դասավանդել է 18-րդ և 19-րդ դարերի Ռուսաստանի պատմություն, 1890 թվականից պատմություն է դասավանդել Կայսերական ռուսական տեխնիկական ընկերության աշխատակիցների համար։ 1905 թվականի փետրվարին Շչեպկինան դարձել է կանանց իրավահավասարության համառուսական միության հիմնադիրներից մեկը։ 1906 թվականի ռուսական հեղափոխության ավարտին` Միության փլուզումից հետո միացել է կանանց իրավահավասարության համառուսական լիգային։ 1908 թվականին Շչեպկինան ելույթ է ունեցել Համառուսաստանյան կանանց համագումարում և 1917 թվականի Փետրվարյան հեղափոխությունից հետո եղել Ռուսաստանի Հիմնադիր խորհրդարանի լիգայի տաս թեկնածուներից մեկը։ Հոկտեմբերյան հեղափոխությունից հետո Շչեպկինան մնացել է Ռուսաստանում և որոշ ժամանակ աշխատել որպես պատմաբան։

Մահացել է 1938 թվականին։

Ռուսաստանի գրականության և արվեստի պետական արխիվում պահպանվել են Շչեպկինային վերաբերվող նյութեր։

Ստեղծագործություններ 
Եկատերինա Շչեպկինայի հիմնական աշխատանքները`
 «Старинные помещики на службе и дома» (1890),
 «Рассказы из русской истории» для воскресных школ (1894),
 «Краткий очерк русской истории с древних времён до 1881 г.» (1903),
 «Популярная литература в половине XVIII века» («Журнал Министерства Народного Просвещения», 1886),
 «Армия роялистов в России» (1887).

1921 թվականին լույս է տեսել Ֆրանսիական հեղափոխության տարիներին կանանց շարժման պատմության մասին նրա գիրքը (Ա. Կոլոնտայի քննադատական ակնարկով)։

1925 թվականին Շչեպկինան տպագրել է մի հոդված նվիրված Կանանց իրավահավասարության միության պատմությանը։ Բրոկհաուզ-Էֆրոնի Հանրագիտարանային բառարանում ղեկավարել է Ռուսաստանի պատմության բաժինը և մի շարք հոդվածներ հրատարակել Մեծ հանրագիտարանում (Սերգեյ Յուժակովի խմբագրությամբ)։

Ծանոթագրություններ 

Ռուս ֆեմինիստներ
Ռուս պատմաբաններ
Ռուս գրողներ
Ռուս մանկավարժներ